આર. બાલ્કિની ફિલ્મ ન માત્ર ઈન્સ્પાયરિંગ છે, બલકકે હૃદયસ્પર્શી છે. ફિલ્મમાં અનેક દશ્ય એવા છે, જે પ્રેક્ષકને ટચ કરી જાય છે. જેમ કેઃ લક્ષ્મીકાંત પોતે પૅડ પહેરીને સાઈકલ ચલાવે છે. એ ન માત્ર પૅડ પહેરે છે, બલકે એવી ગોઠવણ કરે છે કે થોડા થોડા સમયે શરીરમાંથી રક્ત પણ ટપકે. આ બધા સામે એણે જાતે બનાવેલું પૅડ રક્ષણ આપે છે કે નહીં એ લક્ષ્મી ચકાસે છે. પૅડ મૅન એ વુમન હાઈજિન વિશેની સરકારી વિજ્ઞાપન ફિલ્મ લાગવાને બદલે સવા બે કલાકનું મસ્તમજાનું મનોરંજન બન્યું છે એ પટકથાકારો આર. બાલ્કિ અને ગીતકાર-લેખક સ્વાનંદ કિરકિરેનો વિજય છે. અક્ષય કુમારની વાઈફ ટ્વિન્કલ ખન્નાની અરુણાચલમ મુરુગનંથમ વિશેની એક ટૂંકી વાર્તા પરથી બન્નેએ એક સુવાંગ પટકથા લખી છે. પત્ની માટે, બહેનો માટે, ગામની મહિલા માટે ખરા દિલથી કંઈ કરવા માગતા એમની સમસ્યા સુલઝાવવા માગતા લક્ષ્મીકાંતનો ગામવાળા બહિષ્કાર કરે છે, એને “ઢીલે નાડે કા આદમી” (શિથિલ ચારિત્ર્યવાળો) કહીને ઓલમોસ્ટ ગામમાંથી કાઢી મૂકે છે. અહીંથી લક્ષ્મીકાંતનો પ્રવાસ શરૂ થાય છે. જે એને આઈઆઈટીના ‘ઈન્નોવેશન ઑફ ધ યર’ સુધી અને ન્યૂ યૉર્કમાં ‘યુનાઈટેડ નેશન્સ’ના વડા મથક સુધી લઈ જાય છે. એક રસપ્રદ વાત એ છે કે સસ્તું, માટીનું ફ્રિજ બનાવનારા આપણા મનસુખભાઈ પ્રજાપતિનું નામ પણ ‘ઈન્નોવેશન ઑફ ધ યર’ જાહેર કરવામાં આવે છે. ફિલ્મના અંતભાગમાં, યુનોમાં લક્ષ્મીકાંતનું ભાંગ્યાતૂટ્યા અંગ્રેજીમાં બોલાયેલું ભાષણ પણ અસરકારક છે. સંયોગથી આર. બાલ્કિની વાઈફ ગૌરિ શિંદેની ‘ઈન્ગ્લિશ વિન્ગ્લિશ’માં પણ શ્રીદેવી આ જ રીતે એક સ્પીચ આપે છે.